2. ปัจจัยความเสี่ยง

2.1 ความเสี่ยงในการประกอบธุรกิจ

-   ความเสี่ยงจากการผันผวนของราคาวัตถุดิบ

เหล็กเป็นวัตถุดิบหลักของบริษัทซึ่งคิดเป็นประมาณร้อยละ 97 ของต้นทุนขาย
ซึ่งมีการเปลี่ยนแปลงของราคาตามภาวะราคาตลาดโลกตามอุปสงค์และอุปทานของเหล็กแผ่นรีดเย็นและรีดร้อนชนิดม้วนทั้งจากภายในและภายนอกประเทศ
เนื่องจากเหล็กแผ่นรีดเย็นและรีดร้อน
เป็นวัตถุดิบพื้นฐานที่จำเป็นในการผลิตสินค้าของอุตสาหกรรมการผลิตต่อเนื่องที่สำคัญต่างๆ เช่น
อุตสาหกรรมยานยนต์ อุตสาหกรรมเฟอร์นิเจอร์ อุตสาหกรรมก่อสร้าง อุตสาหกรรมเครื่องใช้ไฟฟ้า
และอุตสาหกรรมบรรจุภัณฑ์ เป็นต้น
ทั้งนี้ปริมาณความต้องการเหล็กของอุตสาหกรรมเหล่านี้มาจากการขยายตัวของเศรษฐกิจทั้งจากภายในและภายนอกประเทศ
ส่วนทางด้านอุปทานของเหล็กในตลาดมาจากทั้งปริมาณการผลิตเหล็กแผ่นรีดเย็นและรีดร้อนชนิดม้วนทั้งจากโรงงานภายในประเทศและต่างประเทศ
นอกจากราคาของเหล็กในประเทศซึ่งถูกกำหนดโดยอุปสงค์และอุปทานตามภาวะความต้องการของตลาดแล้ว
ปัจจัยภายนอกหรือเครื่องมือต่างๆของภาครัฐ เช่น การ ทุ่มตลาดของผู้ผลิตในตลาดโลก
การกำหนดมาตรการในการตอบโต้การทุ่มตลาด และกำแพงภาษีของประเทศต่างๆ
ก็เป็นตัวแปรในการกำหนดราคาของเหล็กในตลาดด้วยเช่นกัน
ทำให้บริษัทเกิดความเสี่ยงหากบริษัทไม่สามารถปรับราคาขายสินค้าตามต้นทุนที่เพิ่มขึ้นได้

อย่างไรก็ตาม การกำหนดราคาขายสินค้าของบริษัทนั้น ใช้นโยบายต้นทุนบวกกำไร
ซึ่งทำให้บริษัทสามารถรักษาส่วนต่างของกำไรได้
อีกทั้งบริษัทยังมีการติดตามความเคลื่อนไหวของราคาวัตถุดิบอย่างใกล้ชิด
เพื่อประเมินสถานการณ์ของตลาด
แนวโน้มของราคาและปริมาณความต้องการใช้เหล็กทั้งในและต่างประเทศ
นำมาประกอบการพิจารณาและการตัดสินใจในการสั่งซื้อและกำหนดราคาขายของสินค้า
รวมทั้งยังมีนโยบายในการกำหนดราคาขายของสินค้าโดยพิจารณาจากต้นทุนขายของบริษัทควบคู่ไปกับราคาตลาด
ณ ขณะนั้น โดยราคาขายดังกล่าวยังคงอยู่ในระดับที่สามารถแข่งขันในตลาดได้

-   ความเสี่ยงจากการพึ่งพิงผู้ผลิตรายใหญ่

เหล็กแผ่นรีดเย็นชนิดม้วน (Cold Rolled Coil)

บริษัทซื้อเหล็กแผ่นรีดเย็นชนิดม้วน (Cold Rolled Coil)
ซึ่งเป็นวัตถุดิบหลักในการแปรรูปและการจำหน่ายของศูนย์บริการเหล็กของบริษัทจากผู้ผลิตและผู้จัดจำหน่ายรายใหญ่ของประเทศไทยซึ่งมีเพียง
2 ราย คือ บริษัท สยามยูไนเต็ดสตีล จำกัด (SUS) และบริษัท เหล็กแผ่นรีดเย็นไทย จำกัด
(มหาชน) (TCRSS) ซึ่งปัจจุบันปริมาณการผลิตยังไม่เพียงพอกับปริมาณความต้องการใช้ในประเทศ
ทำให้บริษัทมีความเสี่ยงจากการขาดแคลนวัตถุดิบ หากผู้ผลิต
ทั้งสองรายดังกล่าวไม่สามารถส่งมอบวัตถุดิบให้แก่บริษัทได้ทันตามความต้องการใช้ของบริษัทและบริษัทไม่สามารถจัดหาจากแหล่งอื่นได้ทันตามแผนการผลิตและการส่งมอบสินค้าให้แก่ลูกค้า
อย่างไรก็ตาม
ที่ผ่านมาบริษัทไม่เคยประสบปัญหาขาดส่งสินค้าให้กับลูกค้าเนื่องจากบริษัทมีอีกหนึ่งช่องทางที่สำคัญในการจัดหาวัตถุดิบคือการนำเข้าวัตถุดิบจากต่างประเทศ
โดยมีการวางแผนอย่างรอบคอบเพื่อให้ทันตามแผนการผลิตและความต้องการของลูกค้ามาโดยตลอด
ทั้งนี้ ตามนโยบายการสำรองวัตถุดิบของบริษัทมีการสำรองไว้อย่างน้อย 2-3 เดือน
ซึ่งวัตถุดิบดังกล่าวมาจากประเทศต่างๆ เช่น จีน, เกาหลีใต้ เป็นต้น โดยมีสัดส่วน
การสั่งซื้อจากต่างประเทศในปี 2554 ประมาณร้อยละ 35.29
ของยอดการสั่งซื้อเหล็กรีดเย็นทั้งหมด

เหล็กแผ่นรีดร้อนชนิดม้วน (Hot Rolled Coil)

ปัจจุบันบริษัทซื้อเหล็กแผ่นรีดร้อน (Hot Rolled Coil)
ซึ่งเป็นวัตถุดิบหลักเกือบทั้งหมดจากผู้ผลิตและจำหน่ายเหล็กแผ่นรีดร้อนรายใหญ่ของประเทศไทย 3
ราย คือ บริษัท สหวิริยาสตีลอินดัสตรี จำกัด(มหาชน) (SSI) บริษัท จี เจ สตีล จำกัด(มหาชน)
(GJS) และ บริษัท จี สตีล จำกัด(มหาชน) (G Steel)
ซึ่งผู้ผลิตเหล็กแผ่นรีดร้อนชนิดม้วนในประเทศเพียง 3 ราย
ส่งผลให้บริษัทมีความเสี่ยงจากการขาดแคลนวัตถุดิบในกรณีที่ผู้ผลิตทั้งสามรายไม่สามารถจัดส่งวัตถุดิบให้กับบริษัทได้ตามกำหนดและบริษัทไม่สามารถจัดหาวัตถุดิบจากแหล่งอื่นเข้ามาทดแทนได้ทันแผนการผลิตสินค้าตามที่ได้รับคำสั่งซื้อสินค้าจากลูกค้า
อย่างไรก็ตามบริษัทได้หาวิธีป้องกันความเสี่ยงดังกล่าวโดยการจัดหาวัตถุดิบแหล่งอื่น ๆ
จากต่างประเทศ และมีการสำรองวัตถุดิบดังกล่าวไว้ในปริมาณสูงมาทดแทน โดยมีสัดส่วน
การสั่งซื้อจากต่างประเทศในปี 2554 ประมาณร้อยละ 29.77
ของยอดการสั่งซื้อเหล็กรีดร้อนทั้งหมด

เหล็กแผ่นเคลือบชนิดม้วน (Coated Steel Coil)

บริษัทมีมูลค่าการสั่งซื้อเหล็กแผ่นเคลือบชนิดม้วนคิดเป็นอัตราส่วนร้อยละ 6.0
ของปริมาณการสั่งซื้อเหล็กแผ่นชนิดม้วนทั้งหมดของบริษัทในปี 2554 โดยการซื้อในประเทศ
บริษัทได้มีการสั่งซื้อเหล็กแผ่นเคลือบชนิดม้วนจากผู้ผลิตในประเทศที่สำคัญเพียงรายเดียว คือ บริษัท
เหล็กแผ่นเคลือบไทย จำกัด ซึ่งเป็นผู้ผลิตเหล็กแผ่นเคลือบสังกะสีด้วยกรรมวิธีทางไฟฟ้า
โดยปริมาณการผลิตปัจจุบันเพียงพอกับปริมาณความต้องการใช้ในประเทศ
ดังนั้นการที่บริษัทสั่งซื้อเหล็กแผ่นเคลือบชนิดม้วนจากผู้ผลิตรายเดียวทำให้บริษัทมีความเสี่ยงในการพึ่งพิงผู้ผลิตรายเดียว
และความเสี่ยงจากการขาดแคลนวัตถุดิบในการผลิตสินค้า
อย่างไรก็ตามบริษัทยังคงป้องกันความเสี่ยงดังกล่าวโดยการจัดหาวัตถุดิบแหล่งอื่น ๆ
จากต่างประเทศ และมีการสำรองวัตถุดิบดังกล่าวไว้ในปริมาณสูงมาทดแทน

ดังนั้นเพื่อลดความเสี่ยงจากการพึ่งพิงผู้ผลิตวัตถุดิบรายใหญ่และการขาดแคลนวัตถุดิบหลักทั้ง 3
ประเภทดังกล่าวข้างต้น ซึ่งถือเป็นต้นทุนการผลิตหลักของบริษัท
และเพื่อเป็นการบริหารจัดการต้นทุนการผลิตให้มีประสิทธิภาพ
บริษัทได้มีการวางแผนการผลิตและดำเนินการสั่งซื้อเหล็กแผ่นประเภทต่าง ๆ ล่วงหน้าประมาณ 2-3
เดือน โดยคำนึงถึงแนวโน้มของราคาและปริมาณความต้องการใช้วัตถุดิบเป็นสำคัญ นอกจากนี้
บริษัทยังได้สั่งซื้อวัตถุดิบจากผู้ผลิต
ในต่างประเทศที่มีคุณภาพที่ดีเช่นเดียวกับในประเทศและมีราคาที่ถูกกว่าภายในประเทศ
เพื่อป้องกันการเกิดภาวะการขาดแคลนวัตถุดิบ และเพื่อเป็นการบริหารต้นทุนสินค้าด้วย

-   ความเสี่ยงเกี่ยวกับการเปลี่ยนแปลงกฎหมายด้านการแข่งขัน

ความเสี่ยงเกี่ยวกับการเปลี่ยนแปลงกฎหมายที่มีผลต่อการแข่งขัน มาตรการเพื่อตอบโต้การทุ่มตลาด
และการอุดหนุนโดยให้เก็บอากรเหล็กแผ่นรีดร้อนชนิดเป็นม้วน และไม่เป็นม้วนจาก 16 ประเทศ
ได้แก่ ประเทศญี่ปุ่น สาธารณรัฐแอฟริกาใต้ สหพันธรัฐรัสเซีย สาธารณรัฐ คาซัคสถาน
สาธารณรัฐอินเดีย สาธารณรัฐเกาหลี ไต้หวัน สาธารณรัฐเวเนซูเอลา สาธารณรัฐอาร์เจนตินา
ประเทศยูเครน สาธารณรัฐประชาธิปไตยประชาชนแอลจีเรีย สาธารณรัฐอินโดนีเซีย
สาธารณรัฐสโลวัก ประเทศโรมาเนีย ประเทศมาเลเซีย และสาธารณรัฐประชาชนจีน ทั้งนี้
ผลของมาตรการดังกล่าว
ทำให้ราคาเหล็กนำเข้าจากต่างประเทศมีระดับราคาที่สูงกว่าเหล็กที่ผลิตในประเทศ ดังนั้น
เพื่อรักษาระดับความสามารถในการแข่งขัน ทางบริษัทจึงได้ดำเนินการเสาะหา สร้างความสัมพันธ์
และนำเข้าวัตถุดิบที่มีคุณภาพจากต่างประเทศในหลากหลายประเทศ
ที่มีราคาถูกกว่าเข้ามาเพื่อกระจายควาเมสี่ยงในด้านนี้ นอกจากนี้
การมีมาตรฐานอุตสาหกรรมสำหรับเหล็กแผ่นรีดร้อน และเหล็กแผ่นรีดเย็น
ทำให้ผู้ผลิตทุกรายทั้งในประเทศ และต่างประเทศ ต้องผ่านการตรวจสอบมาตรฐานอุตสาหกรรม
ซึ่งถือเป็นอุปสรรคในการนำเข้าเหล็กจากต่างประเทศเช่นกัน ซึ่งปัจจุบัน
บริษัทได้จัดตั้งหน่วยงานในการดำเนินการยื่นเอกสาร หลักฐาน
เพื่อขอใบอนุญาตตามาตรฐานดังกล่าว โดยที่ผ่านมา ไม่มีปัญหาใดๆ

-   ความเสี่ยงจากความผันผวนของอัตราแลกเปลี่ยน

บริษัทมีการนำเข้าวัตถุดิบเหล็กแผ่นรีดเย็นชนิดม้วน เหล็กแผ่นรีดร้อนชนิดม้วน
และเหล็กแผ่นเคลือบชนิดม้วนจากผู้ผลิตในต่างประเทศ
หากบริษัทไม่สามารถจัดหาวัตถุดิบบางขนาดภายในประเทศได้ หรือราคาเหล็กดังกล่าว
ในต่างประเทศซึ่งรวมค่าใช้จ่ายในการขนส่งแล้วมีราคาต่ำกว่าราคาภายในประเทศ
ซึ่งราคาที่ตกลงซื้อขายเหล็กกับผู้ผลิตในต่างประเทศจะถูกกำหนดในรูปเงินสกุลดอลลาร์สหรัฐ
ซึ่งการนำเข้าดังกล่าวทำให้บริษัทมีความเสี่ยงจากความผันผวนของอัตราแลกเปลี่ยน อย่างไรก็ตาม
บริษัทมีนโยบายทางการเงินในการลดความเสี่ยงของอัตราแลกเปลี่ยน
โดยการทำสัญญาซื้อขายเงินตราต่างประเทศล่วงหน้าบางส่วน (Forward Contract)
เพื่อป้องกันความเสี่ยงที่อาจจะเกิดขึ้นจากการเปลี่ยนแปลงของอัตราแลกเปลี่ยนได้

-   ความเสี่ยงจากภัยธรรมชาติ

ภัยธรรมชาติถือเป็นความเสี่ยงหนึ่งในการดำเนินธุรกิจของทุกกิจการ ทุกอุตสาหกรรมในปัจจุบัน
โดยเฉพาะอุทกภัยที่เกิดขึ้นกับกรุงเทพมหานครและจังหวัดต่างๆบริเวณภาคกลางในปี 2554
ที่ผ่านมานั้น ถือเป็นความเสี่ยงด้านภัยธรรมชาติที่มีความรุนแรงที่สุดที่เกิดกับทุกธุรกิจในพื้นที่ดังกล่าว
ถึงแม้ว่าทรัพย์สินใดๆของบริษัทจะไม่ได้รับความเสียหายโดยตรง
แต่ทางบริษัทได้รับผลกระทบโดยอ้อมจากความเสียหายที่กิจการของลูกค้ากลุ่มต่างๆได้รับ
รวมไปถึงภาวะเศรษฐกิจโดยรวมของประเทศไทยชะลอตัว อย่างไรก็ตาม
ถึงแม้ว่าภัยธรรมชาติเหล่านี้ทางบริษัทจะไม่สามารถป้องกันไม่ให้เกิดขึ้นได้
แต่ทางบริษัทได้เตรียมตัวป้องกันสถานที่สิ่งก่อสร้าง ที่เก็บวัตถุดิบ/สินค้า ที่เก็บเอกสาร
และทรัพย์สินสำคัญอื่นๆ
ไว้ให้พร้อมกับเหตุการณ์ที่อาจเกิดขึ้นอีกได้ในปีนี้หรือปีต่อๆไปข้างหน้าเพื่อให้ได้รับความเสียหายน้อยที่สุด
รวมไปถึงการเตรียมตัวทางด้านการเงินสำหรับรองรับกับเหตุการณ์ที่อาจเกิดขึ้น
เพื่อไว้สำรองพร้อมใช้ในการป้องกันหรือบูรณะซ่อมแซมทรัพย์สิน
และใช้เป็นเงินทุนหมุนเวียนในกรณีที่ลูกค้ากลุ่มต่างๆได้รับผลกระทบและไม่สามารถชำระค่าสินค้าได้ตามกำหนด
การเตรียมตัวเหล่านี้ล้วนเป็นสิ่งที่ผู้บริหารตระหนักถึงเพื่อรักษาให้การดำเนินงานของบริษัทอยู่รอดได้และสามารถเจริญเติบโตต่อไปได้
แม้จะต้องเผชิญกับภัยธรรมชาติที่ยากจะคาดการณ์ในอนาคตก็ตาม

2.2 ความเสี่ยงด้านการบริหาร การจัดการ

-   ความเสี่ยงจากการที่บริษัทมีกลุ่มผู้ถือหุ้นใหญ่ถือหุ้นรวมกันมากกว่าร้อยละ 50

ณ วันที่ 29 เมษายน 2554 กลุ่มชัยสุพัฒน์ ถือหุ้นในบริษัทคิดเป็นประมาณร้อยละ 84
ของทุนจดทะเบียนและชำระแล้วจำนวน 500.00 ล้านบาท
และครอบครัวชัยสุพัฒน์ยังเป็นกรรมการผู้มีอำนาจและผู้บริหารบริษัท
จึงส่งผลให้กลุ่มผู้ถือหุ้นใหญ่ดังกล่าวสามารถควบคุมมติที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
ดังนั้น ผู้ถือหุ้นรายอื่นจึงอาจไม่สามารถรวบรวมคะแนนเสียง
เพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้
นอกเหนือจากคณะกรรมการตรวจสอบที่ทำหน้าที่แทนผู้ถือหุ้นรายย่อย อย่างไรก็ตาม ที่ผ่านมา
กลุ่มผู้บริหารหรือกลุ่มผู้ถือหุ้นใหญ่ดังกล่าวได้บริหารงานและลงมติโดยเห็นประโยชน์แก่บริษัทและผู้ถือหุ้นโดยรวมเป็นหลักมาโดยตลอด

-   ความเสี่ยงจากการให้เครดิตลูกค้า

คือความเสี่ยงจากการที่ลูกค้าไม่สามารถชำระค่าสินค้าตามเงื่อนไขที่ตกลงไว้ได้
หรือชำระเงินล่าช้ากว่าระยะเวลาที่ตกลงไว้ ซึ่งอาจทำให้บริษัทฯ ประสบปัญหาสภาพคล่อง
หรือเกิดความสูญเสียทางการเงินได้

บริษัทมีข้อปฏิบัติในการพิจารณาให้เครดิตแก่ลูกค้าที่เคร่งครัด กล่าวคือ
บริษัทพิจารณาจากงบการเงินลูกค้า ประวัติลูกค้า การจ่ายชำระหนี้
และการจำกัดวงเงินการให้เครดิต
เพื่อเป็นการป้องกันความเสี่ยงจากการผิดนัดชำระหนี้ค่าสินค้าที่อาจเกิดขึ้น นอกจากนี้
บริษัทมีฐานลูกหนี้ที่ค่อนข้างกระจายตัวและมีจำนวนมากรายซึ่งบริษัทไม่ได้ยึดติดกับฐานลูกหนี้การค้ากลุ่มใดกลุ่มหนึ่งเป็นหลัก

-   ความเสี่ยงจากการออกหลักทรัพย์แปลงสภาพ

บริษัทมีการออกหุ้นสามัญเพิ่มทุนจำนวน 125 ล้านหุ้น
เพื่อรองรับการแปลงสภาพของใบสำคัญแสดงสิทธิจำนวน 125 ล้านหน่วย
ซึ่งออกและเสนอขายให้แก่ผู้ถือหุ้นเดิมของบริษัท ณ วันที่รายชื่อปรากฏอยู่ในสมุดทะเบียนผู้ถือหุ้น วันที่
29 ธันวาคม 2549 ในอัตราส่วน 4 หุ้นสามัญเดิมต่อ 1 ใบสำคัญแสดงสิทธิโดยไม่คิดมูลค่า
ซึ่งหากผู้ถือใบสำคัญแสดงสิทธิทั้งหมดมีการใช้สิทธิ แปลงสภาพ
จำนวนหุ้นสามัญที่ออกและเรียกชำระแล้วของบริษัทจะเพิ่มขึ้น 125 ล้านหุ้น หรือ คิดแป็นร้อยละ 20
ของทุนจดทะเบียนภายหลังการเพิ่มทุน ดังนั้น อัตราผลตอบแทนต่าง ๆ
ที่เปรียบเทียบกับส่วนของผู้ถือหุ้นหรือจำนวนหุ้นของบริษัทจะลดลงร้อยละ 20
ตามผลการเพิ่มทุนดังกล่า (Dilution Effect) อย่างไรก็ดี
เงินที่ได้จากการแปลงสภาพใบสำคัญแสดงสิทธิดังกล่าว
บริษัทจะนำไปใช้เป็นเงินทุนหมุนเวียนและ/หรือลงทุนในเครื่องจักรเพื่อรองรับการขยายตัวของธุรกิจในอนาคต